“રાષ્ટ્રનાં ૬૬માં પ્રજાસત્તાક પર્વની ઉજવણી હોય, ઠંડી ભીની મોસમનાં અમી છાંટણાં વચ્ચે પાટનગરનાં રાજપથ પર દેશનાં રાષ્ટ્રપતિ, ઉપરાષ્ટ્રપતિ, વડાપ્રધાન, સૈન્યની ત્રણેય પાંખોના વડાઓ, અનેક દેશી-વિદેશી મહાનુભાવો અને ભારતનાં મહામૂલા નાગરિકોની વચ્ચે વિશ્વની સૌથી શક્તિશાળી મહાસત્તાનાં વડા મુખ્ય મહેમાન તરીકે ઉપસ્થિત હોય અને ભારતના શૌર્ય, સામર્થ્ય, ગૌરવ અને નારીશક્તિનું દર્શન થતું હોય, ત્યારે માનસપટ પર વિચરી રહેલા વિચારોમાં એક વાત સાફ અને સ્પષ્ટ રીતે સમજાય કે, સામાજિક, રાજનૈતિક અને આર્થિક સ્તરે ભલે હજુ અનેક પ્રકારની અસમાનતાઓ હોય, છતાં એક લોકશાહી દેશ તરીકે આપણે છેલ્લા સાડા છ દાયકામાં ઘણી પ્રગતિ કરી છે. આપણી સૌથી મોટી સિદ્ધિ એ છે કે ભિન્ન-ભિન્ન ધર્મો, જાતિ, પ્રદેશ અને ભાષાઓનાં પ્રવાહો સાથે પણ પ્રજાસત્તાક રાષ્ટ્રના સ્વરૂપમાં એક જ બંધારણ હેઠળ આપણે કાયદાનાં શાસન દ્વારા શાંતિ, સ્થિરતા અને વિકાસની દિશામાં સફળતાપૂર્વક આગળ વધી શક્યા છીએ, જેનું મહત્તમ શ્રેય ભારતનાં નાગરિકોને જાય છે. આથી પ્રજાસત્તાક પર્વની આ પળે સૌ ભારતીયોને સલામ.”